EVALUARE NAȚIONALĂ LA CLASA A VIII-A (EN08)

ACCESUL PERSOANELOR ÎN UNITĂȚILE DE ÎNVĂȚĂMÂNT:
[bookmark: _GoBack]CENTRE DE EXAMEN, CENTRE ZONALE DE EVALUARE, CENTRE DE SOLUȚIONARE CONTESTAȚII
Accesul persoanelor care au atribuții de control în CEX/CZE/CSC
(1) Delegatul Comisiei Naționale poate intra în unitățile de învățământ în care se organizează probe scrise ale EN08, pe baza delegației pe care o primește de la Comisia Națională și a buletinului/cărții de identitate, pe care îl/o prezintă, la intrarea în instituție, organelor de pază. Delegatul Comisiei Naționale are dreptul: 
a) să intre în sălile de examen și în toate spațiile la care au acces comisia și candidații din unitatea de învățământ în care se desfășoară probele scrise sau din CEX; 
b) să controleze documentele comisiei din centrul inspectat. 
c) să intre în sălile și în toate spațiile la care are acces comisia din CZE/CSC în care se re/evaluează lucrările scrise;
d) să intre în sala în care își desfășoară activitatea Comisia Județeană;
(2) Delegatul Comisiei Județene poate intra în CEX/CZE/CSC pe baza delegației pe care o primește de la Comisia Județeană și a buletinului/cărții de identitate, pe care le prezintă la intrarea în instituție organelor de pază. Delegatul Comisiei Județene are ca atribuții monitorizarea desfășurării examenului în CEX/CZE/CSC și sesizarea Comisiei Județene, asupra disfuncțiilor constatate în respectarea metodologiei și a procedurilor. Delegatul Comisiei Județene are aceleași drepturi și obligații ca și delegatul Comisiei Naționale. 

Accesul persoanelor străine în CEX/CZE/CSC
(1) În timpul desfășurării probelor din cadrul examenului EN08, nu pot intra în unitatea de învățământ - CEX alte persoane, în afara celor prevăzute de Metodologie. 
(2) Presa are acces în unitățile de învățământ care organizează probe scrise în CEX numai cu avizul președintelui comisiei și însoțită de un membru al comisiei, exclusiv înainte de începerea sau după încheierea probelor. Pentru realizarea materialelor specifice presei (înregistrări/fotografii/preluări de imagine) este necesar acceptul persoanelor care apar în materialele respective. 
(3) În cazul unor situații de urgență pentru reparații și întreținere (canalizare, electricitate, copiatoare etc.) președintele comisiei din CEX/CZE/CSC aprobă accesul persoanelor competente pentru intervențiile necesare. În acest caz, se va încheia un proces-verbal, în care vor fi consemnate datele de identificare ale persoanei/persoanelor și intervalul orar în care acestea au fost în centrul respectiv. Se interzice accesul acestor persoane cu telefoane mobile sau alte mijloace de comunicare. Președintele se va asigura că persoanele menționate nu au acces la documentele comisiei, la subiecte sau bareme de evaluare și de notare și nu pot comunica cu nici un candidat.
(4) Accesul persoanelor străine în CEX/CZE/CSC se face pe baza buletinului/cărții de identitate sau a pașaportului. În situația în care aceste persoane au asupra lor materiale nepermise (telefon mobil, orice mijloc electronic de calcul sau comunicare etc.) nu li se va permite accesul în centru.
(5) Personalul medical, polițiștii și jandarmii care au acces în CEX/CZE/CSC, conform Metodologiei, nu pot avea soțul/soția, o rudă sau un afin de până la gradul al IV-lea inclusiv, printre candidații care participă la examenul EN08 în respectiva sesiune de examen.

Accesul observatorilor (părinți) în CEX
(1) La organizarea şi desfășurarea Evaluării Naţionale pot participa, la cerere, numai în calitate de observatori, fără a avea dreptul de a interveni, reprezentanţi ai asociațiilor de părinţi sau ai unor organizaţii nonguvernamentale care au activitate relevantă în domeniul educaţiei. 
(2) Înscrierea reprezentanţilor societăţii civile ca observatori, conform punctului precedent, se face până la data de 1 iunie 2026, la Comisia Județeană. (În acest an nu s-au depus cereri în acest sens.)
(3) Participarea acestora la activităţile din unitățile de învăţământ în care se desfășoară probele Evaluării Naţionale se face în urma aprobării Comisiei Judeţene, pe baza unei adeverințe eliberate de președintele acesteia. Într-o unitate de învăţământ nu pot fi mai mult de doi observatori. 
(4) Președintele comisiei din CEX le solicită observatorilor completarea unei declarații, pe propria răspundere, prin care aceștia respectă legislaţia în vigoare, prevederile prezentei metodologii şi procedurile stabilite de Comisia Județeană pentru accesul observatorilor în spațiile în care se desfășoară Evaluarea Națională.
(5) Încălcarea de către observatori a prevederilor prezentei metodologii sau a altor prevederi care reglementează buna organizare şi desfășurare şi corectitudinea examenului, conduce la eliminarea din unitatea de învăţământ a observatorului respectiv şi la retragerea aprobării de a fi admis ca observator la Evaluarea Națională.
(6) Acești observatori nu au drept de acces în sălile de examen pentru a nu perturba activitatea candidaților.

Accesul comisiei în CEX/CZE/CSC
(1) Prezentarea comisiei la sediul CEX se face în intervalul orar 7.00-7.30; intrarea în CEX se face pe baza buletinului/cărții de identitate sau a legitimației/ adeverinței de serviciu. 
(2) Asistenții se prezintă la sediul CEX în intervalul 7.30-7.45, când începe instruirea. Acest interval orar poate fi modificat de către președintele comisiei din CEX.
(3) Instruirea asistenților durează până maxim la ora 8.00, când aceștia se deplasează spre sălile de examen.
(4) Asistentul care are asupra sa materiale nepermise în sala de examen (telefoane mobile, orice mijloc electronic de calcul sau de comunicare, precum și ziare, reviste, cărți) va primi un plic/o pungă în care să introducă toate materialele, împreună cu un bilețel/o etichetă pe care își notează numele și prenumele; apoi va fi îndrumat de către un membru al echipei de control spre sala de depozitare a obiectelor personale. Sala de depozitare a obiectelor personale este supravegheată de o persoană desemnată de comisia de examen.
(5) Accesul comisiei în CZE/CSC și al profesorilor evaluatori se face în intervalul 7.45-20.00.

Accesul candidaților în CEX
(1) Accesul elevilor în săli este permis în intervalul 8.00-8.30, în fiecare zi în care se desfășoară probele scrise, până la finalizarea probei scrise. În cazul eliminării unui candidat, se întocmesc și se semnează documentele specifice, după care elevul este condus spre ieșirea din sediul CEX.
(2) Președintele comisiei din CEX desemnează o comisie de control, formată din minimum două cadre didactice (dintre asistenți sau membrii comisiei) și personalul de pază de la intrarea în centrul de examen. 
(3) La accesul candidaților în centrul de examen se procedează astfel: - un cadru didactic și un membru al personalului de pază solicită la intrarea fiecărui candidat prezentarea actului de identitate, și verifică dacă fotografiile corespund; - candidații sunt îndrumați spre zona din centrul de examen unde se găsesc sălile de examen; - candidații sunt atenționați să citească extrasele din Metodologie afișate pe ușa sălii de examen și să nu staționeze pe holuri mai mult de 5-7 minute; - candidații care au materiale/obiecte nepermise în sala de examen sunt îndrumați spre sala de depozitare a acestora. 
(4) Candidatul care are asupra sa materiale nepermise în sala de examen (telefoane mobile, culegeri, manuale, notițe, însemnări etc., precum și orice mijloace electronice de calcul sau de comunicare, poșetă/geantă etc.) va primi o pungă/plic în care să le introducă, împreună cu o declarație tip în care se menționează numele și prenumele și obiectele personale care vor fi depozitate și va fi îndrumat de către un membru al echipei de control spre sala de depozitare a obiectelor personale. 
(5) Sala de depozitare a obiectelor personale se va afla cât mai aproape de intrarea în CEX și va fi supravegheată de o persoană dintre asistenți, desemnată de comisia din CEX. 
(6) După ce au trecut de punctul de legitimare și de cel de depozitare a obiectelor personale (nepermise în sala de examen), candidații se deplasează spre sala de examen, unde sunt repartizați conform tabelelor afișate pe uși.

